Materiál na prezídium

**Termín:**             02.08. 2023

**Miesto:**             SKAU, Záhradnícka 62, Bratislava

**Prítomní:** SKAU: Ing. Milan Mozolák, Ing. Mária Horváthová, Ing. Rybárová

 SKDP: JUDr. Ing. Miriam Galandová, Mag. Branislav Kováč, JUDr. Adriana Horváthová

**Návrhy na diskusiu:**

* vytvorenie slovenskej národnej účtovnej rady
* úprava povolania účtovník
* odkaz na weby SKDP, SKAU na stránkach MF SR, FR SR

**Diskusia:**

Národná účtovná rada:

* Mag. Kováč predstavil zástupcom SKAU návrh na zriadenie slovenskej účtovnej rady – obdoby českej verzie, ktorá funguje už viac ako 20 rokov. Jej cieľom by bola interpretácia účtovných predpisov, zlepšenie vypracovávania účtovných závierok a väčšia kooperácia jej členov (napr. aj v rámci legislatívneho procesu). V ČR táto inštitúcia funguje ako záujmové združenie s rotujúcim predsedníctvom členov.
* Pán Mozolák s predloženým zámerom jednoznačne súhlasil, dokonca nás informoval, že nad jej zriadením už uvažujú od roku 2010 (aj z dôvodu neustále chýbajúcej akejkoľvek dostupnej literatúry v oblasti účtovníctva), avšak úvahy nerealizovali z dôvodu obáv o akceptovateľnosť záverov ( v ČR akceptovateľnosť vyplývala z osobnej spolupráce členov). Súhlasil s návrhom zatiaľ troch členov: SKAU, SKDP a EÚ. MF SR a FR SR by boli len informovaní o preberanej problematike s tým, že by im bol poskytnutý priestor na vyjadrenie. Do budúcna by boli ďalší členovia vítaní v publikovaných záveroch by sme mohli aj uvádzať informáciu o tom, že radi prijmeme do diskusie aj ďalších odborníkov, združenia, komory ...
* Pani Galandová v súvislosti s diskusiou k tejto téme upriamila pozornosť prítomných na výbornú komunikáciu a koordináciu v rámci pripomienkovania zákona o premenách.
* Pani Horváthová (SKAU) uviedla, že by videla priestor, keby jednou z prvých diskutovaných tém bola nová právna úprava k reštrukturalizáciám, pričom by predloženie riešení problému mohlo byť spojené aj so školením určených pre členov SKAU a SKDP.
* Pani Rybárová navrhla, aby sme najprv vždy zúčastnením načrtli riešený problém, určili jeho gestora/spravodajcu, ktorí na zasadaní predloží navrhované riešenie o ktorom sa bude diskutovať a až na základe diskusie sa prijme záver, ktorý by sa publikoval.
* Pán Mozolák vidí problém dostať informácie do médií.
* Pani Horváthová (SKDP) navrhla publikovanie nielen prostredníctvom našich webov, bulletinu SKDP ale aj prostredníctvom tretích strán – napr. daňové centrum, časopis Dane a účtovníctvo v praxi (Wolters kluwer), príp. iné. Prvé výstupy by mohli byť publikované napr. 10. novembra, kedy bude medzinárodný deň účtovníctva.
* Pani Rybárová k tomu doplnila, že v danom období by malo byť aj 110. výročie založenia účtovníctva v SR.
* Pán Mozolák nás informoval, že SKAU vydala publikáciu „Ako čítať audítorskú správu“, ktorú mali problém dostať na trh. Dohodli sme, že túto publikáciu by poskytli Justičnej akadémie pre potreby sudcov.

Regulácia účtovnícke profesie:

* Pani Galandová uviedla problematiku potreby regulácie účtovnej profesie s odôvodnením na:
	+ nemožnosť presne určiť hranice medzi daňovým poradenstvom a účtovníctvom (nejasná definícia daňového poradenstva v zákone 78/1992 Zb.),
	+ chyby pri vypracovávaní účtovných závierok a daňových priznaní účtovníkmi
	+ absenciou podmienok pre udelenie účtovníckej živnosti
	+ absenciu povinnosti ďalšieho vzdelávania účtovníkov.

Navrhla preto, aby bola SKDP v budúcnosti rozšírená o profesiu napr. profesionálny účtovník a požiadala SKAU o názor na takúto možnú úpravu v budúcnosti.

* Pán Mozolák k tomuto uviedol, že už v minulosti boli zo strany SKAU snahy o úpravu účtovníckej profesie. Informoval nás, že už dnes sú pripravení kedykoľvek registrovať profesionálnych účtovníkov. Ideálne by podľa neho bolo, keby bola možnosť pri podpisovaní účtovnej závierky uviesť tam osobu zodpovednú za zostavenie účtovníctva (ako to bolo v minulosti), čím by napr. štatutár spoločnosti splnil si povinnosť pristupovať k vedeniu firmy s odbornou starostlivosťou. Rovnako v tomto prípade by mohol byť napr. vydaný signál voči FS SR o odbornosti zostavenia účtovnej závierky, pričom by sa mohla znížiť pravdepodobnosť daňovej kontroly. Týmto by mohol na trhu vzniknúť zvýšený dopyt po poskytovaní profesionálnych účtovných služieb.

Uviedol, že zákon o audítoroch už dnes umožňuje audítorom poskytovať účtovné služby ak nedôjde k ohrozeniu nezávislosti pozície audítora. Považuje preto za logické, že by účtovná profesia bola regulovaná v rámci SKAU a to aj z dôvodu, že audítorom neustálym zvyšovaním hranice povinného auditu ubúda práce.

* Pani Horváthová (SKAU) uviedla, že takouto úpravou by mohlo dôjsť k odbremeneniu daňových kontrolórov, čím by sa mohol šetriť štátny rozpočet.

Odkazy na weby SKDP a SKAU:

* Pani Horváthová (SKDP) informovala prítomných, že aktuálne počas vlády odborníkov by bol priestor požiadať MF SR a FR SR o umiestnenie odkazov na weby SKDP a SKAU. Obdobné odkazy sú na stránke MS SR napr. hľadám právnika, hľadám exekútora ... V prípade, ak by sme o to žiadali spoločne, mohli by našej požiadavke vyhovieť.

**Závery z diskusie:**

1. Pripraviť návrh memoranda o spolupráci (neskôr sa možno inštitucionalizuje rada), ktoré bude obsahovať:
	1. Označenie „pracovná skupina“
	2. Rotujúce vedenie
	3. Možnosť prizývať hostí na vyjadrenie
	4. Formy publikovania záverov
2. Pripraviť prvé okruhy problémov na riešenie
3. Pripraviť žiadosť na MF SR a FR SR o publikovanie linkov na weby SKDP a SKAU.

Veríme, že dobrá vzájomná komunikácia bude pokračovať aj naďalej.

Zapísala: A. Horváthová